CELEX: 62000CJ0365
Traktatbrud
direktiv 76/768/EØF
nationale bestemmelser om angivelser, der skal anføres på kosmetiske midlers emballage
angivelse af, om essenser af de parfumer eller aromaer, som er indeholdt i kosmetiske midler, hidrører fra et naturprodukt eller er kunstigt fremstillet

Dommens præmisser
1 Ved stævning indleveret til Domstolens Justitskontor den 2. oktober 2000 har Kommissionen for De Europæiske Fællesskaber i medfør af artikel 226 EF anlagt en sag med påstand om, at det fastslås, at Den Italienske Republik har tilsidesat sine forpligtelser i henhold til Rådets direktiv 76/768/EØF af 27. juli 1976 om indbyrdes tilnærmelse af medlemsstaternes lovgivning om kosmetiske midler (EFT L 262, s. 169), som ændret ved Rådets direktiv 93/35/EØF af 14. juni 1993 (EFT L 151, s. 32, herefter »direktiv 76/768«), og navnlig sine forpligtelser i henhold til direktivets artikel 6, stk. 1, litra g), tredje afsnit, idet den har vedtaget og opretholdt artikel 28 i lov nr. 128 af 24. april 1998 om bestemmelser til opfyldelse af forpligtelser, der følger af Italiens tilhørsforhold til De Europæiske Fællesskaber - lov om gennemførelse af fællesskabsbestemmelser 1995-1997 (herefter »lov nr. 128/98«), hvorefter det skal angives på etiketten til kosmetiske midler, om essenser af de parfumer eller aromaer, som de indeholder, hidrører fra et naturprodukt eller er kunstigt fremstillet.
Relevante retsforskrifter
Fællesskabslovgivningen
2 Artikel 6 i direktiv 76/768 tilsigter harmonisering af de angivelser, der skal anføres på kosmetiske midlers beholdere og emballage.
3 Denne artikels stk. 1, litra g), tredje afsnit, bestemmer, at »parfumerede og aromatiske forbindelser og råmaterialerne hertil angives med ordet »parfume« eller »aroma««, uden at nævne nogen supplerende påbudt angivelse.
Den italienske lovgivning
4 Ved artikel 28 i lov nr. 128/98 er der indført en forpligtelse til udtrykkeligt at angive på etiketten til kosmetiske midler, om essenser af de parfumer eller aromaer, som de indeholder, hidrører fra et naturprodukt eller er kunstigt fremstillet.
Den administrative procedure
5 Efter at Kommissionen i overensstemmelse med proceduren i artikel 226, stk. 1, EF havde tilstillet Den Italienske Republik en åbningsskrivelse med mulighed for denne til at fremsætte sine bemærkninger, tilsendte den den 14. juli 1999 denne medlemsstat en begrundet udtalelse. Heri opfordrede den denne til at træffe de nødvendige foranstaltninger for at efterkomme sine forpligtelser i henhold til artikel 6, stk. 1, litra g), tredje afsnit, i direktiv 76/768 inden for en frist på to måneder fra dens meddelelse.
6 Den italienske regering svarede Kommissionen ved skrivelse af 3. november 1999, idet den henviste til sin hensigt om at vedtage en bestemmelse, som ophæver den forpligtelse, der er indeholdt i artikel 28 i lov nr. 128/98.
7 Da Kommissionen ikke efterfølgende modtog nogen oplysninger fra den italienske regering, der gjorde det muligt for den at fastslå, at en sådan bestemmelse var endeligt vedtaget og trådt i kraft, har den besluttet at anlægge denne sag.
Søgsmålet
8 Kommissionen har gjort gældende, at artikel 28 i lov nr. 128/98 ved at hindre den frie markedsføring på italiensk område af et kosmetisk middel, som ikke er forsynet med en angivelse af, om essenserne af de heri indeholdte parfumer eller aromaer hidrører fra et naturprodukt eller er kunstigt fremstillet, fastsætter en yderligere betingelse, som ikke er indeholdt i direktiv 76/768 og derfor er forbudt ved dette.
9 Den italienske regering har i svarskriftet anført, at den ikke bestrider Kommissionens klagepunkt mod den, og at en bestemmelse, som ophæver den forpligtelse, der er indeholdt i artikel 28 i lov nr. 128/98, vil blive indsat i forslaget til lov om gennemførelse af fællesskabsbestemmelser 2001.
10 Under disse omstændigheder må det fastslås, at Den Italienske Republik har tilsidesat sine forpligtelser i henhold til artikel 6, stk. 1, litra g), tredje afsnit, i direktiv 76/768, idet den har vedtaget og opretholdt artikel 28 i lov nr. 128/98.
Afgørelse om sagsomkostninger
Sagens omkostninger
11 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Den Italienske Republik tilpligtes at betale sagens omkostninger, og Den Italienske Republik har tabt sagen, bør det pålægges den at betale sagens omkostninger.
Afgørelse
På grundlag af disse præmisser
udtaler og bestemmer
DOMSTOLEN (Fjerde Afdeling)
1) Den Italienske Republik har tilsidesat sine forpligtelser i henhold til artikel 6, stk. 1, litra g), tredje afsnit, i Rådets direktiv 76/768/EØF af 27. juli 1976 om indbyrdes tilnærmelse af medlemsstaternes lovgivning om kosmetiske midler, som ændret ved Rådets direktiv 93/35/EØF af 14. juni 1993, idet den har vedtaget og opretholdt artikel 28 i lov nr. 128 af 24. april 1998 om bestemmelser til opfyldelse af forpligtelser, der følger af Italiens tilhørsforhold til De Europæiske Fællesskaber - lov om gennemførelse af fællesskabsbestemmelser 1995-1997, hvorefter det skal angives på etiketten til kosmetiske midler, om essenser af de parfumer eller aromaer, som de indeholder, hidrører fra et naturprodukt eller er kunstigt fremstillet.
2) Den Italienske Republik betaler sagens omkostninger.